遊天平山
作者：張商英
朝代：宋

paragraphs: 洞天金闕天平爵，層{山廛}石崖寒玉削。
突兀雲生縹緲間，鬅鬆樹大侵寥廓。
蒼鹿挨摧北斗魁，耍猿弄損南辰角。
碑文壓破石鼇頭，琅玕爛折玉兔脚。
背岩松柏碧森森，向日雜花紅灼灼。
遮礙林慮半壁天，琢成雲漢千里壑。
宮宰爐燒延壽香，避秦採得長生藥。
風物依稀紫府宮，嵐光繚繞朱陵閣。
路轉樵人目下迷，桃源仙子心無錯。
千形萬狀天平山，剖判玄黄天地作。